A bizottság határozata

(2000. október 25.)

az EN 703 "Mezőgazdasági gép – Silózógép – Biztonság" szabvány hivatkozásának a szabványok hivatkozási jegyzékéből a 98/37/EK irányelv végrehajtásának keretében történő visszavonásáról

(az értesítés a C(2000) 3104. számú dokumentummal történt)

(EGT vonatkozású szöveg)

(2000/693/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 98/79/EK irányelvvel [1] módosított, a gépekre vonatkozó tagállami jogszabályok közelítéséről szóló, 1998. június 22-i 98/37/EK európai parlamenti és tanácsi irányelvre [2] és különösen annak 6. cikke (1) bekezdésére,

tekintettel a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv [3] által felállított bizottság véleményére,

mivel:

(1) A módosított 98/37/EK irányelv 2. cikke előírja, hogy a gépek csak akkor hozhatók piaci forgalomba és helyezhetők üzembe, ha nem veszélyeztetik az emberek egészségét és biztonságát, valamint, ahol alkalmazható, a háziállatok, illetve a vagyontárgyak biztonságát, ha a gépeket megfelelően telepítik, tartják karban és a tervezett célra használják.

(2) Vélelmezett az, hogy a gépek összhangban vannak a 98/37/EK irányelv 3. cikkében említett lényeges egészségügyi és biztonsági követelményekkel, amennyiben megfelelnek azon harmonizált szabványoknak, amelyek hivatkozásainak közzétételére az Európai Közösségek Hivatalos Lapjában kerül sor.

(3) A tagállamoknak közzé kell tenniük a harmonizált szabványokat átültető nemzeti szabványok hivatkozásait.

(4) Az EN 703:1995 "Mezőgazdasági gép – Silózógép – Biztonság" harmonizált szabvány hivatkozásait a módosított 98/37/EK irányelv végrehajtásának keretén belül 1996. augusztus 8-án az Európai Közösségek Hivatalos Lapjának C 229. számában tették közzé.

(5) Jelenleg ez a szabvány még mindig alapot ad a megfelelőség vélelmezésére.

(6) Olaszország megállapította, hogy sok halálos kimenetelű baleset történt Olaszország területén az EN 703 szabvánnyal összhangban gyártott silózógépek használatából következően. Következésképpen Olaszország véleménye szerint e szabvány nem teljesíti az irányelv lényeges egészségügyi és biztonsági követelményeit, és vissza kell vonni az Európai Közösségek Hivatalos Lapjában tett hivatkozásait annak érdekében, hogy a továbbiakban ne alapozza meg az irányelvnek való megfelelőség vélelmezését.

(7) A CEN/TC 144 Technikai Bizottság megvizsgálta e problémát, és megkezdte a szabvány felülvizsgálatát. Tekintettel azokra a számottevő nehézségekre, amelyekkel a felülvizsgálat során szemben találta magát, a Technikai Bizottság arra a következtetésre jutott, hogy az átdolgozott szabvány jóváhagyásáig több év fog eltelni.

(8) A várható késedelem miatt javasolt a szóban forgó szabvány hivatkozásainak azonnali visszavonása, hogy a jövőben ne kerüljön sor harmonizált szabványként történő alkalmazására,

ELFOGADTA EZT A HATÁROZATOT:

1. cikk

Az EN 703 "Mezőgazdasági gép – Silózógép – Biztonság" szabvány hivatkozásai az Európai Közösségek Hivatalos Lapjából visszavonásra kerülnek. Következésképpen e szabvány használata a továbbiakban nem alapozza meg a módosított 98/37/EK irányelv lényeges egészségügyi és biztonsági követelményeinek való megfelelés vélelmezését.

2. cikk

Ennek a határozatnak a tagállamok a címzettjei.

Kelt Brüsszelben, 2000. október 25-én.

a Bizottság részéről

Erkki Liikanen

a Bizottság tagja

[1] HL L 331., 1998.12.7., 1. o.

[2] HL L 207., 1998.7.23., 1. o.

[3] HL L 204., 1998.7.21., 37. o.

--------------------------------------------------